ابوبکر البغدادی کا مبینہ آڈیو پیغام، جنگ جاری رکھنے کا اعلان
ریکارڈنگ میں ’ابو بکر البغدادی‘ کی آواز مزید کہہ رہی ہے کہ امریکہ اب جھوٹے وعدے اور خالی مذاکرات کر رہا ہے۔ امریکہ کے پاس اب ان چیزوں کے علاوہ کچھ بھی نہیں ہے۔
ویب ڈیسک — یہ مبینہ آڈیو پیر کو داعش کے میڈیا ونگ کی جانب سے نشر کی گئی تھی جس کا ترجمہ جنگجوؤں کی سرگرمیوں پر نظر رکھنے والے ایک ادارے سائٹ انٹیلی جنس گروپ نے کیا ہے۔ اس آواز کو مبینہ طور پر ابو بکر البغدادی کی آواز قرار دیا جارہا ہے۔ اس 30 منٹ کے آڈیو بیان میں وہ کہہ رہے ہیں کہ امریکہ عراق اور افغانستان کی دلدل میں ڈوب رہا ہے۔ واشنگٹن اس خطّے سمیت پوری دنیا میں اپنے اتحادیوں کی مدد کرنے سے قاصر ہے۔ امریکہ کی طاقت ختم ہو چکی ہے۔ ریکارڈنگ میں ابو بکر البغدادی یہ کہتے سنائی دے رہے ہیں کہ امریکہ اب جھوٹے وعدے اور کھوکھلے مذاکرات کر رہا ہے۔ اس آڈیو میں داعش کے حامیوں کو ان افراد کو چھڑانے کی ترغیب بھی دی جا رہی ہے جو اس وقت مختلف جیلوں میں قید ہیں۔ ابو بکر البغدادی آڈیو پیغام میں مزید کہتے ہیں کہ جن دروازوں نے تمھارے بھائیوں اور بہنوں کو قید کر رکھا ہے انہیں توڑنے کی کوشش کرو تاکہ انہیں بچا سکو۔ واضح رہے کہ شام کی سکیورٹی فورسز نے داعش کے دو ہزار سے زائد جنگجوؤں کو جیلوں میں قید کیا ہوا ہے۔ شامی فورسز کو امریکہ کی حمایت حاصل ہے۔ اس کے علاوہ عراق کی جیلوں میں بھی داعش کے ہزاروں مبینہ جنگجو قید ہیں جب کہ 11 ہزار سے زائد خواتین اور بچوں کو حراستی کیمپوں میں رکھا گیا ہے۔ یہ خواتین اور بچے داعش کے جنگجوؤں کی بیویاں اور بچے بتائے جاتے ہیں۔ دوسری جانب امریکی حکام نے کہا ہے کہ وہ اس آڈیو ریکارڈنگ کا جائزہ لے رہے ہیں۔ حکام کا کہنا تھا کہ وہ اس بات پر حیران نہیں ہیں کہ داعش کا سربراہ اپنے حامیوں کو پیغامات پہنچانے کی کوششیں کر رہا ہے۔ جوائنٹ ٹاسک فورس کے ڈپٹی کمانڈر بریگیڈیئر جنرل لین اینڈرسن نے کہا ہے کہ داعش اپنی تنظیم میں نئی بھرتیاں نہ ہونے پر مشکلات کا شکار ہے۔ وہ اس بات کی ہر ممکن کوششیں کر رہے ہیں کہ وہ اپنی تنظیم کو سنبھال سکیں۔ امریکی یونیورسٹی میں دہشت گردی پر تحقیق کرنے والے چیلسی ڈیمون نے کہا ہے کہ ایسے پیغامات صرف اپنے حامیوں کو خوش کرنے اور ان میں جذبہ برقرار رکھنے کے لیے پھیلائے جاتے ہیں۔ امریکہ نے ابو بکر البغدادی کے سر کی قیمت ڈھائی کروڑ ڈالر مقرر کر رکھی ہے۔